Alueiden komitean lausunto aiheesta "Ehdotus neuvoston päätökseksi yhteisön toimintaohjelmasta pakolaisten integroitumisen edistämiseksi"

(2000/C 57/11)

ALUEIDEN KOMITEA, joka

ottaa huomioon komission ehdotuksen neuvoston päätökseksi yhteisön toimintaohjelmasta pakolaisten integroitumisen edistämiseksi KOM(1998) 731 lopull.(1),

ottaa huomioon neuvoston 6. heinäkuuta 1999 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto,

ottaa huomioon komitean työvaliokunnan 15. syyskuuta 1999 tekemän päätöksen antaa lausunnon valmistelu valiokunta 5:n "Sosiaalipolitiikka - Kansanterveys - Kuluttajansuoja - Tutkimus - Matkailu" tehtäväksi,

ottaa huomioon valiokunta 5:n syyskuun 6. päivänä 1999 hyväksymän lausuntoluonnoksen (CdR 347/99) , jonka esittelijä oli Rüdiger von Plüskow (D, PSE),

hyväksyi 17. ja 18. marraskuuta 1999 pitämässään 31. täysistunnossa (marraskuun 18. päivän kokouksessa) yksimielisesti seuraavan lausunnon.

1. Taustaa

1.1. Euroopan unionin yleiseen talousarvioon on sisältynyt vuodesta 1998 kolme budjettikohtaa, jotka koskevat pakolaisia, siirtymään joutuneita henkilöitä ja turvapaikanhakijoita. Tähän mennessä komissio on toteuttanut toimet kokeiluhankkeina. Parlamentti myönsi tätä varten 10 miljoonaa euroa sekä vuoden 1997 että vuoden 1998 talousarviossa. Ulkopuoliset asiantuntijat arvioivat perusteellisesti kokeilutoimet. Ensimmäiset tulokset ovat jo käytettävissä, ja ne ovat komission mukaan myönteisiä.

1.2. Komissio esittää nyt Euroopan parlamentin kehotuksesta yleistä toimintamallia, joka perustuu jo toteutettaviin toimiin. Tähän toimintamalliin sisältyy myös EU:n sosiaalipolitiikan piiriin kuuluva, käsillä oleva EY:n perustamissopimuksen 235 artiklaan perustuva ehdotus yhteisön toimintaohjelmaksi pakolaisten integroitumisen edistämiseksi Euroopan unionissa.

Toimintaohjelmaa toteutetaan 1. heinäkuuta 1999 - 31. joulukuuta 2000. Siihen on määrä myöntää viisi miljoonaa euroa varainhoitovuonna 1999 ja yhdeksän miljoonaa varainhoitovuonna 2000. Rahoituksen vähentäminen johtuu siitä, että ohjelmassa keskitytään nykyään uutta luoviin toimiin, jotka tuottavat selvää eurooppalaista lisäarvoa, eikä siis ehdotuksiin, joilla on pelkästään paikallisia tai valtiontasoisia vaikutuksia. Ohjelmalla on kuitenkin määrä täydentää paikallisella, alueellisella, valtiollisella ja EU:n tasolla toteutettavia toimia.

Seuraavat toimet on määrä toteuttaa:

- sellaisten laajojen monialaisten ja uutta luovien hankkeiden valmisteleminen ja toteuttaminen, jotka tuottavat selvästi eurooppalaista lisäarvoa

- yhteisön tasolla toteuttavien hankkeiden valmisteleminen ja toteuttaminen

- kansainvälisten verkkojen luominen ja kehittäminen

- kokemusten vaihto, hankkeiden arviointi, valvonta ja arvioiminen, pakolaisten integroimista edistävät menettelyt ja siihen liittyvien uusien lähestymistapojen määrittäminen

- tietojen ja kertomusten kerääminen, kokoaminen ja levittäminen

- ohjelmaa koskevan tiedon jakaminen ja tulosten levittäminen.

Komissiota avustamaan on määrä perustaa jäsenvaltioiden edustajista koostuva ja komission johdolla toimiva komitea.

EU:n ministerineuvoston on määrä päättää ohjelmasta tammikuussa 2000.

Komissio aikoo laatia myöhemmin vuoden 2000 jälkeistä aikaa koskevan lisäehdotuksen neuvoston päätökseksi. Tällä päätöksellä on tarkoitus määrittää kokonaisvaltainen lähestymistapa turvapaikanhakijoita, siirtymään joutuneita henkilöitä ja pakolaisia koskevaan problematiikkaan ja ottaa huomioon kaikki Amsterdamin sopimuksesta johtuva kehitys.

2. Yleistä

2.1. Pakolaisten integroiminen on jäsenvaltioiden tärkeä tehtävä, joka seuraa esimerkiksi vuonna 1951 tehdyn pakolaisten asemaa koskevan Geneven yleissopimuksen velvoitteista. On myönteistä, että Euroopan unioni tukee jäsenvaltioiden nykyisiä pyrkimyksiä edistämällä ja tukemalla uusia strategioita pakolaisten integroimiseksi.

2.2. Yhteisön tuki tällaisille integroitumistoimille on erityisen suureksi avuksi, koska pakolaisten määrä jäsenvaltioissa kasvaa.

3. Erityistä

3.1. Pakolaisten integroituminen vaatii erityistoimia, joissa otetaan huomioon heidän henkilökohtainen tilanteensa esimerkiksi koulutuksen ja kielitaidon osalta. Alueiden komitealle on tärkeää, että komissio turvaa täysimittaisen yhteistyön paikallishallinnon kanssa, koska sillä on keskeinen rooli pakolaisten integroitumisessa. Tällä tasolla voidaan kehittää kansalaisläheisesti yhteiskunnallisia, kulttuurisia, taloudellisia ja poliittisia välineitä yhdessä kantaväestön kanssa. Näin voidaan myös torjua tehokkaasti syrjintää ja syrjinnän syitä työpaikoilla, kouluissa ja kunnissa.

3.2. Alueiden komitea muistuttaa, että tärkein tehtävä pakolaisten integroimisessa on heidän sijoittamisensa työelämään. Valtaosa paikallis- ja alueviranomaisista on yhtäältä työnantajia ja toisaalta - edistäessään kansalaisille suunnattuja palveluja - työllisyyden luojia. Ne voivat omaksua tärkeän roolin pakolaisten integroimisessa yhteiskuntaan ja työelämään sekä edistää työmarkkinoille pääsyä helpottavien välineiden käyttöönottoa. Olisi myös luotava välineitä pakolaisten täydennyskouluttamiseksi, jotta he voisivat saada pätevyyttä vaativaa työtä.

3.3. Alueiden komitea on tyytyväinen siihen, että toimintaohjelmassa kunnioitetaan jäsenvaltioiden vastuuta ja yhteisön sisäisiä kulttuurieroja rajaamalla tuki selvästi eurooppalaista lisäarvoa tuottaville hankkeille eikä tueta ainoastaan valtiollisia ja paikallisia hankkeita.

4. Päätelmät

4.1. Alueiden komitea odottaa toimintaohjelmalta lisäedistystä pakolaisten integroimisessa ja kannattaa siksi periaatteessa toimintaohjelmaa.

4.2. Koska tämä ohjelma on kuitenkin vain hyvin lyhytaikainen siirtymätoimenpide, on välttämätöntä, että onnistuneista hankkeista saatuja kokemuksia vaihdetaan ja levitetään. Tämän vuoksi komissiota kehotetaan laatimaan yhteistyössä alueiden komitean kanssa "parhaiden käytänteiden käsikirja" pakolaisten integroimiseen tähtäävää paikallista ja alueellista toimintaa varten.

Tähän kuuluu tutkimus erilaisten sosiaali- ja terveysturvajärjestelmien vaikutuksista integraation edistämisessä.

Tällä tavoin kerätyt kokemukset ja tiedot tulee sisällyttää säännöksiin, jotka ministerineuvoston on määrä antaa vuoden 2000 jälkeistä aikaa varten. Näin voidaan määrittää kokonaisvaltainen lähestymistapa turvapaikanhakijoita, siirtymään joutuneita henkilöitä ja pakolaisia koskevaan problematiikkaan. Tähän kuuluu myös kaikkien tähän mennessä toteutettujen toimien ajoissa tehty arviointi.

4.3. Alueiden komitea odottaa, että paikallis- ja aluehallinto otetaan suoraan mukaan täytäntöönpantaessa pakolaisten integroimiseen tähtäävää toimintaohjelmaa, joka toteutetaan tiiviissä yhteistyössä jäsenvaltioiden sekä organisaatioiden ja toimielinten kanssa. Alue- ja paikallisviranomaisilla on sosiaalialan toimiensa johdosta huomattava rooli pakolaisten integroitumisessa. Niiden paikallistasolla tekemät kokeilut voivat muodostaa tärkeän tietopankin hankkeista, joita voidaan hyödyntää Euroopan unionin muissa osissa.

4.4. Lisäksi AK tekee toimintaohjelmaan seuraavat muutos- ja täydennysehdotukset:

a) 2 artikla

Edunsaajiin ei tulisi kuulua vain yksittäisiä henkilöitä vaan myös kokonaisia perheitä. Perheyhteisön säilyminen helpottaa pysyvästi vaikeuksien voittamista pakolaisten erityistilanteessa.

b) 4 artikla

Suunnitellut toimet pyritään nähtävästi saamaan etupäässä laajoiksi ja kattaviksi. Tällä periaatteessa tukemisen arvoisella lähestymistavalla ei kuitenkaan saa sulkea pois pienehköjä, alueellisesti rajattuja toimia, joiden vaikutus on nopeampi ja tehokkaampi.

Ehdotus alakohtien a) ja b) pohjalta:

2 ja 4 artikloja tulisi täydentää edellä esitetyn mukaisesti.

c) 7 artikla

Neuvoa-antavan komitean perustaminen vaikuttaa tällä hetkellä tarpeettomalta. Koska ohjelma on lyhytkestoinen siirtymätoimenpide, sen pitäisi olla mahdollisimman yksinkertainen. Tämä ei sulje pois komitean perustamista lopullisessa, vuoden 2000 jälkeen toteutettavassa ohjelmassa.

Ehdotus alakohdan c) pohjalta:

7 ja 8 artikla tulisi poistaa.

Bryssel 18. marraskuuta 1999.

Alueiden komitean

puheenjohtaja

Manfred DAMMEYER

(1) EYVL C 36, 10.2.1999, s. 20.